প্রয়াত রাজ্যের প্রাক্তন মন্ত্রী উপেন্দ্র কিস্কু

ওয়েব ডেস্ক : প্রয়াত রাজ্যের প্রাক্তন মন্ত্রী উপেন্দ্র কিস্কু (Upendra Kisku)। বুধবার রাতে বাঁকুড়ার (Bankura) একটি নার্সিংহোমে তিনি শেষ নিঃশ্বাস ত্যাগ করেন বলে খবর। মৃত্যুকালে তাঁর বয়স হয়েছিল ৮৩ বছর। বৃহস্পতিবার, বড়দিনের দিন তাঁর দেহ নিয়ে যাওয়া হয় সিপিএম (CPM)-র বাঁকুড়া জেলা কার্যালয়ে।

সত্তরের দশকে বাঁকুড়া জেলার জঙ্গলমহলে আদিবাসীদের একাধিক দাবি নিয়ে আন্দোলন হয়েছিল। সেই আন্দোলনের নাম ছিল ‘কেন্দু পাতা আন্দোলন’। সেই আন্দোলনের অন্যতম মুখ ছিলেন উপেন্দ্র কিস্কু (Upendra Kisku)। আর এর মধ্যে থেকে রাজনৈতিক উত্থান হয়েছিল তাঁর। এর পরেই তিনি হয়ে উঠেছিলেন বামপন্থীদের অন্যতম মুখ।

আরও খবর : পৌষমেলার ভিড় সামাল দিতে বিশেষ ট্রেন

সাল ১৯৭৭। সে বছর রাইপুর বিধানসভা থেকে জিতে বিধায়ক হয়েছিলেন তিনি। ওই কেন্দ্র থেকে মোট আটবার জিতেছেন তিনি। এমনকি ২০১১ সালে যখন তৃণমূলের কংগ্রেসের হাওয়া বয়ে যাচ্ছিল, সেই সময়ও জয়ী হয়েছিলেন তিনি। অন্যদিকে ১৯৮২ সাল থেকে ২০০৬ সাল পর্যন্ত উপেন্দ্র কিস্কু (Upendra Kisku) ছিলেন অনগ্রসর শ্রেণি কল্যান দফতরের মন্ত্রী। তাঁর উদ্যোগে জঙ্গলমহলের জেলাগুলিতে বিভিন্ন সরকারি স্কুল ও আদিবাসী সমবায় স্থাপিত হয়েছিল।

তবে ২০১৬ সালের পর থেকে তিনি আর সংসদীয় রাজনীতিতে ছিলেন না। তবে দলীয় কার্যালয়ে যাতায়াত করতেন তিনি। তবে বুধবার তিনি শেষ নিঃশ্বাস ত্যাগ করেন। পরিবার সূত্রে খবর, কিছুদিন আগে পড়ে গিয়েছিলেন রাজ্যের প্রাক্তন মন্ত্রী। সেই কারণে মস্তিস্কে রক্তক্ষরণ হয়েছিল তাঁর। এর পরেই হাসপাতালে ভর্তি করা হয়েছিল তাঁকে। আর সেখানেই বুধবার শেষ নিঃশ্বাস ত্যাগ করেন তিনি।

দেখুন অন্য খবর :